**Република Србија**

**Национални савет за културу**

**Београд, Влајковићева 3**

**Броj:06-00-4/2016-01**

**Датум:7. јул 2016.**

**ДС**

**З А П И С Н И К**

**СА 48. РЕДОВНЕ СЕДНИЦЕ НАЦИОНАЛНОГ САВЕТА ЗА КУЛТУРУ КОЈА ЈЕ ОДРЖАНА 16. ЈУНА И 7. ЈУЛА2016. ГОДИНЕ**

Састављен дана 7. јула 2016. године, у згради Народне скупштине Републике Србије, Београд, Краља Милана број 14, у Плавом салону, на Четрдесетосмој редовној седници Националног савета за културу (у даљем тексту: Савет).

Започето у 13.05 часова.

Присутни:

1. Милета Продановић, председник Савета

2. Душко Паунковић, члан

3. Марина Нешковић, члан

4. Слободан Вујовић, члан

5. Дејан Стојановић, секретар

Свој изостанак са данашње седнице оправдали су чланови: Миро Вуксановић, Душан Ковачевић, Милица Тодоровић, Александар Денић, Ивана Стефановић, Душан Оташевић, Горан Паскаљевић, Мирослав Могоровић, Егон Савин, Жарко Драгојевић и Карољ Вичек.

Милета Продановић, председник Савета, поздравља присутне чланове и обавештава да се данашња седница тонски снима, а да ће транскрипт бити достављен члановима Савета и предлаже да се данашња седница одржи без обзира на чињеницу да седници присуствује само четири члана Савета и да нема кворума за одлучивање.

Председник предлаже за данашњу седницу следећи

**ДНЕВНИ РЕД**

1. Усвајање записника са Четрдесетдруге редовне седнице Савета;

2. Усвајање записника са Четрдесеттреће редовне седнице Савета;

3. Усвајање записника са Четрдесетчетврте редовне седнице Савета;

4. Усвајање записника са Четрдесетпете редовне седнице Савета;

5. Усвајање записника са Четрдесетшесте редовне седнице Савета;

6. Усвајање записника са Четрдесетседме редовне седнице Савета;

7. Конципирање писма Административном одбору Народне скупштине и одређивање састава делегације;

8. Подршка иницијативи за оснивање Медијатеке;

9. Припрема наредне седнице;

10. Разно

Предлог Дневног реда је једногласно усвојен.

**Тачка 1-6.**

Председник Савета је констатовао да се записник са Четрдесетшесте седнице Савета не може бити усвојен на овој седници због недостатка кворума и да ће се о њима чланови Савета изјаснити у електронском гласању.

Марина Нешковић је поставила правно формално питање како да се изјасни за усвајање записника са седница на којима није присуствовала?

Секретар Савета је подсетио присутне да је то велики проблем јер на неколико седница уназад није било кворума. Сви чланови Савета су добили стенограмске белешке са седница и могу проверити да ли су записници добро урађени и онда се изјаснити о њима.

**Тачка 7.**

У оквиру ове тачке присутни су износили своја мишљења у вези слања писма Административном одбору којим би се упутила иницијатива за доношење одлуке о висини накнаде за рад члановима Савета. Изнети су различити погледи у вези поменутог писма, од тога да би требало послати писмо одмах након формирања одбора до тога да би било рационалније сачекати до септембра јер је утврђивање висине накнаде законска обавеза. Такође су изнета различита мишљења у вези тога да ли би требало писмо упутити у форми иницијативе, подсећања или захтева.

На крају дискусије председник Савета је предложио да је ова седница започета кроз форму радног договора присутних чланова и да ће се наставити 7. јула текуће године и да ће се за ту седницу припремити предлог текста писма.

**Тачка 8.**

Председник је присутне упознао са иницијативом у вези оснивања Медијатеке коју је упутио Зоран Симјановић. С обзиром да данашњој седници присуствује само четворо чланова председник је предложио да се данашња седница прекине и да се закаже наставак 7. јула са истим тачкама дневног реда.

Наставак седнице која је започета 16. јуна 2016. године :

Састанку су присуствовали:

1. Милета Продановић, председник Савета
2. Егон Савин, заменик председника
3. Душан Оташевић, члан
4. Карољ Вичек, члан
5. Душко Паунковић, члан
6. Ивана Стефановић, члан
7. Жарко Драгојевић, члан
8. Дејан Стојановић, секретар

Свој изостанак са данашње седнице оправдали су чланови: Миро Вуксановић, Душан Ковачевић, Милица Тодоровић, Александар Денић, Горан Паскаљевић, Мирослав Могоровић, Марина Нешковић и Слободан Вујовић.

Председник Савета је констатовао да нема кворума за одлучивање али да ће састанак ипак бити одржан.

Пре наставка започете седнице Ивана Стефановић је изнела критике на начин рада Савета и апеловала да се обрати мало више пажње на протокол имајући у виду да се из стенограмских белешки јако тешко може разазнати ко прича, да, кад један од чланова добије реч, остали чланови не причају у глас јер је у том случају немогуће направити веродостојан стенограм.

Председник је прихватио изнето мишљење са којим су се сложили и остали присутни.

Жарко Драгојевић је поставио реторичко питање да ли је за састанак потребан кворум јер је кворум потребан само за доношење одлука.

**Тачке 1-6.**

Председник је упутио питање присутнима да ли се слажу да се настави рад са предложеним дневним редом и добио потврдан одговор. Након тога је предложио да се присутни изјасне да ли имају примедбе у вези записника под тачкама од 1 до 6.

Жарко Драгојевић је предложио да се неизјашњавање чланова о појединим питањима, у случају електронског гласања, треба сматрати као гласање „за“.

Предлог није прихваћен јер се не може сматрати да је неко гласао за уколико то изричито и није рекао.

Председник је предложио да присутни чланови Савета гласају за наведене записнике а да се осталим члановима пошаље мејл ради изјашњавања. На постављено питање да ли се присутни слажу да се усвоје записници са 42., 43., 44., 45., 46. и 47. редовне седнице Савета сви присутни су гласали за њихово усвајање.

**Тачка 7.**

Секретар Савета је, након добијања речи, обавестио присутне о разговору са секретарицом Административног одбора. На питање да ли одбор по службеној дужности прати своје обавезе доношења одређених одлука или је потребно упутити допис у вези тога добијен је одговор да одбор по службеној дужности пази на доношење одлука на које је обавезан по одређеним законима. У наредној недељи ће приоритет имати нека горућа питања везана за рад парламента али да ће након тога подсетити председавајућег одбора и поставити питање да ли је потребно упућивање дописа од стране Савета.

Председник је напоменуо да ће поред одлуке Администартивног одбора највероватније бити потребне и измене у буџету јер у тренутку усвајања буџета није било извесно да ће и од када бити потребан средства за исплату накнада за рад члановима Савета.

Пре започињања читања текста писма рече је добила Ивана Стефановић која је предложила да се прво позове Административни одбор, да сходно важећем закону донесе одговарајућу одлуку па тек након тога аутоматски одреди и висину.

Уважавајући примедбу председник је предложио да писмо почне следећим речима: „Поштовани господине Мартиновићу, чланом 18. став 4. Закона о култури („Службени гласник РС”, рб. 72/09, 13/16 и 30/16 − испр.) прописано је да чланови Националног савета за културу, имају право на накнаду за рад у висини која се утврди на Одбору Народне скупштине надлежном за административно-буџетска питања. Наведена одредба ступила је на снагу 27. фебруара 2016. године. Народна скупштина Републике Србије на Четвртој седници Првог редовног заседања Народне скупштине Републике Србије у 2011. години, одржаној 25. маја 2011. године донела је одлуку о избору чланова Националног савета за културу („Службени гласник РС”, број 36/11). За чланове Националног савета за културу изабрани су: Горан Паскаљевић, Исидора Жебељан, Милета Продановић, Мирослав Могоровић, Весна Ињац Малбаша, Милица Тодоровић, Душан Ковачевић, Марина Нешковић, Душко Паунковић, Александар Денић, Ивана Стефановић, Жарко Драгојевић, Слободна Вујовић, академик Душан Оташевић, дописни члан САНУ Миро Вуксановић, Егон Савин, Гордана Комад Арсенијевић, Карољ Вичек и Мухединм Фијуљанин. Национални савет за културу званично функционише без два изабрана члана, и то Мухедина Фијуљанина, који је разрешен Одлуком о разрешењу члана Националног савета за културу („Службени гласник РС”, број 16/13), коју је Народна скупштина Републике Србије донела на седници Трећег ванредног заседања у 2013. години и Весна Ињац Малбаша, која је изненада преминула 3. априла 2015. године. Напомињемо да је чланица Савета Гордана Комад Арсенијевић септембра месеца 2012. године поднела оставку због повећаног обима професионалних обавеза, али њена оставка није озваничена одлуком Народне скупштине Републике Србије.“

Ивана Стефановић је изнела сугестију да би у писму требало навести да је мандат члановима Савета истекао и да би ради потпуне информације требало навести и да неки чланови не долазе на састанке један дужи временски период.

Председник је предложио да се у писму након навођења датума избора чланова Савета допише на који период су они изабрани.

Секретар Савета је рекао да је у писму навео имена оних чланова који из формалних разлога то више нису из разлога што ће надлежне службе на основу тих података израчунати колики је износ средстава потребан за исплату накнада за рад члановима Савета.

Жарко Драгојевић и Душко Паунковић су се сагласили да иницијатива за предлагање нових чланова Савета није послата овлашћеним предлагачима и подсетили су присутне да је процедура предлагања кандидата за први сазив Савета трајала годину дана.

Председник је предложио формулацију завршног пасуса писма која гласи:„Молимо Административни одбор Скупштине Републике Србије да реши питање заостале накнаде за рад у Националном савету за културу и да у складу с тим предвиди средства.”

Ивана Стефановић је указала да би ово писмо требало да буде нека врста резерве и да чека неке околности које би утицале на то да ли да се пошаље или не. Сматра да би било најбоље ако околности укажу да га не треба слати и поновила свој став да је оно преоптерећено историјом која је Административном одбору непотребна и да само треба рећи да је нови закон почео да се примењује 28. фебруара и да треба поступити по новим одредбама.

Председник се захвалио на изнетом мишљењу и предложио да се чланови изјасне у вези предложеног текста а да писмо неће бити упућено Одбору уколико то није неопходно. Сви присутни су гласали да се предложени текст усвоји.

**Тачка 8.**

Председник је присутне подсетио да је Зоран Симјановић упутио допис са молбом да се размотри и подржи иницијатива више људи за оснивање нове институције која би била из домена архивско-музејске делатности, а то је медијатека и отворио дискусију по овом питању.

Жарко Драгојевић је изјавио да је прочитао поменути допис, да њему идеја није непозната али да су му утисци избледели с обзиром да је то урадио за састанак који је заказан за јун месец. Сећа се да га је збунило да се ту тражи приватизција или методи приватизације „Филмских новости”. Сматра да је потребно урадити детаљан елаборат целокупне идеје и да се тек након тога може водити дискусија на ту тему.

Председник је изнео свој утисак који се разликовао од изнетог у смислу да ова идеја иде у правцу спречавања приватизације „Филмских новости”.

Ивана Стефановић је указала да њој пројекат потпуно нејасан, да има добрих жеља али да предлаже да се Савет сада не изјашњава и да би било добро позвати иницијатора да усмено додатно образложи иницијативу. Указала је и на чињеницу да се у иницијативи говори само о видео материјалу а не спомиње се аудио материјал.

Председник се захвалио Ивани Стефановић на указивању недостатака и подсетио да је управо њеним предлозима побољшан текст закона који се бави архивима. Предложио је да се на следећи састанак позову инцијатори да мало детаљније образложе свој предлог.

Секретар Савета је подсетио присутне да је за време мандата министра Небојше Брадића било говора о отврању аудиовизуелног центра по узору на француски, да је било и пар путовања ради упознавања са њиховим искуствима и да је Јагода Стаменковић, извршилац у Министарству, била упопозната са том идејом.

Председник је обавестио присутне да ће он контактирати иницијаторе и позвати их на следећи састанак на ком ће ова тачка дневног реда бити формулисана као информација о медијатеци.

**Тачка 9.**

Председник је обавестио присутне да ће у сарадњу са секретаром Савета направити нацрт извештаја за период јун 2015- јун 2016. година.

Ивана Стефановић је указала присутнима да је Савет пропустио да ради свој основни посао, а то је де се оглашава о ситуацији у култури. Савет је ту да посматра и региструје појаве које су или позитивне или негативне и да о њима даје своја саопштења. Предложила је да прва ствар на септембарској седници буде извештај за скупштинкси одбор а да се затим припреми и петогодишњи извештај. Предложила је да се предност да сагледавању и посматрању ситуације у култури, посебно у институцијама и навела као пример да Академија наука спрема велики скуп посвећен култури и да се то не ради због тога што је у култури добро или зато што у култури нема шта да се прича.

Председник се сагласио са изнетим предлозима и предложио да свако из своје области припреми неколико анализа. Предложио је да се на дневном реду наредне седнице наћу следеће тачке: усвајање записника, извештај о раду, анализа текућег стања у култури и евентуално информација о медиотеци.

Ивана Стефановић је указала да извештај о раду треба да буде преглед свих активности током једне године и да је он лишен посматрчке ноте а да су саопштења нова ствар и да су на одређени начин део извештаја.

Егон Савин је указао да је Савет врло прецизно уочио проблеме, указивао на њих, подносио иницијативе али да одговора није било. Сматра да је суштина онога што треба актуелизовати мање проблеми у култури већ да је више глувоћа на поднете иницијативе поводом проблема у култури. Једино што не сме да се ради је да се Савет прави да не примећује све проблеме. Указао је на једну ситуацију са којом се лично сусрео тражећи да му се из архиве Народног позоришта достави један комад који је писан 1908. године. Као одовор је добио да је у архиву велика прашина и да то није изводљиво. Архива Народног позоришта уопште не зна шта поседује јер је и један Нушићев комад, који је режирао прошле године, случајно пронађен. Суштина је у томе да се прозову људи који су глуви и слепи и да име треба поставити питање да ли се неко у овој земљи одриче културе. Мањи је проблем управник позоришта а већи је то што се не могу запослити људи, што нема технике и што смо доведениу ситуацију да смањујемо број представа.

Председник се захвалио присутнима на сарадњи, упутио апел да се попишу најактуелнији проблеми након чега би се издало једно саопштење са таксативним набрајањем свега и закључио седницу.

Записничар: Председник:

Дејан Стојановић Милета Продановић